הוועדה המיוחדת לענייני מחקר ופיתוח מדעי וטכנולוגי, כנסת 15, פרוטוקול מספר 8, 1999-08-31 10:00

ענת מאור: בוקר טוב, אני מתכבדת לפתוח את ישיבת המדע והטכנולוגיה שמוקדשת לנושא היערכות המדינה לבאג 2000.

ענת מאור: בפתח הישיבה ברצוני ליידע כי הישיבה היתה אמורה להתקיים בנוכחות מנכ"ל משרד ראש הממשלה, יוסי קוצ'יק, והבוקר קיבלנו הודעה, שנבצר ממנו להגיע בשל ישיבה דחופה עם ראש הממשלה שנקבעה לשעה עשר ורבע, ולאחר מכן עם שר העבודה והרווחה.

ענת מאור: מסרתי לו ואני מוסרת גם לכם, שאני מבינה את הלחצים, אבל יחד עם זאת, איננו יכולים לוותר ואיננו מוכנים שלא לשמוע את הדיווח הישיר והעדכון מפי מנכ"ל משרד ראש הממשלה.

ענת מאור: הוא התחייב לעשות כן ואנחנו ניידע על מועד לישיבה בנוכחותו בהקדם.

ענת מאור: לא נבטל את הישיבה הנוכחית, נשמע מנציגי משרד ראש הממשלה תשובות בענין ההתחייבויות לפני חודש.

ענת מאור: ברשותכם, לפני שנדון בנושא עצמו, אני רוצה לעדכן את חברי הוועדה בענין עבודת הוועדה.

ענת מאור: ראשית, לגבי העברת הסמכויות: הממשלה תסיים בהקדם את העברת הסמכויות במשרדים.

ענת מאור: פנינו לייעוץ המשפטי בכנסת על מנת להכין את הניסוח המדויק שעומד על העברת הסמכויות מוועדת החינוך והתרבות אל הוועדה שלנו בנושא תרבות וספורט.

ענת מאור: יושב ראש ועדת הכנסת הבטיח שיקיים את הישיבה עוד במהלך הפגרה, מייד כאשר הנושא יוסדר בממשלה.

ענת מאור: ברגע שזה יעבור בוועדת הכנסת, הדבר יונח על שולחן הכנסת ולאחר מכן הוועדה שלנו תיקרא: ועדת המדע התרבות והספורט.

ענת מאור: שנית, בישיבה בנושא האינטרנט, מרבית הדוברים הזעיקו אותנו שהנושא העיקרי הוא: היערכות לשימוש רציונלי ומושכל של האינטרנט.

ענת מאור: איש לא מתכוון להפחית בחשיבותו, נהפוך הוא כל נושא המדע, הקידמה, התרבות, האופקים, חשובים מאוד, אבל צריכים להיות מודעים לסכנות ולצרוך אותו באופן נכון על ידי תוכנית חינוכית במערכת החינוך.

ענת מאור: מנהלת הוועדה העבירה בשמי מכתב לשר החינוך והתרבות ונקבעה איתו ישיבה ל- 10 בנובמבר.

ענת מאור: הוועדה העבירה פניה למשרד התקשורת, למשרד החינוך וליושב ראש ועדת הכספים בענין הנחות לשימוש באינטרנט לבתי ספר.

ענת מאור: אין לנו תשובה עדיין בענין.

ענת מאור: לגבי סיורים הקשורים לבאג 2000, ביקרנו בחברת החשמל, חבר הכנסת מח'ול, חבר הכנסת מוחמד כנעאן ואנוכי היינו עדים לתרגיל שערכה חברת החשמל.

ענת מאור: הסיור היה חשוב ומענין.

ענת מאור: מכאן אנחנו מגיעים למסקנה שנלווה עוד הרבה תרגילים.

ענת מאור: חברי הוועדה הוזמנו לתרגיל הבא במשרד הבריאות, בתאריך 9 בספטמבר, בשעה 13:00.

ענת מאור: אני מזמינה את חברי להשתתף בתרגיל על מנת לבדוק כיצד מערך הבריאות נערך לקראת המעבר לשנת 2000.

ענת מאור: אנחנו עוברים לנושא שלנו: היערכות ישראל לבאג 2000.

ענת מאור: אני רוצה להזכיר, אנחנו לא נשמע דיווח כללי אלא אנחנו מבקשים להיות מדווחים איך התקדמו העניינים מהתאריך 3 באוגוסט.

ענת מאור: בזמנו הפנינו שאלות עיקריות אל משרד ראש הממשלה ולא קיבלנו תשובות.

ענת מאור: 1.

ענת מאור: בנושא השלטון המקומי.

ענת מאור: אני מבקשת לקבל דיווח גם ממשרד ראש הממשלה וגם מנציגי מרכז השלטון המקומי שנמצאים פה, אנחנו מבקשים לדעת מה התקדם בנושא השלטון המקומי.

ענת מאור: 2.

ענת מאור: המידע לציבור.

ענת מאור: דיווחתם שאתם מתכוונים לתת רמה זו או אחרת של דיווח בין אם לכל בית אב ובין אם בדרך התקשורת.

ענת מאור: מה נעשה בענין?

ענת מאור: העסקים הקטנים.

ענת מאור: 4.

ענת מאור: מהי תשובת

ענת מאור: כם בנוגע להמלצתנו, שתהיה משלחת לאוסטרליה או לכל מדינה אחרת שנמצאת 8-10 שעות לפנינו למען העברת מידע בקו חם.

ענת מאור: מהם הלקחים וכיצד מתקשרים כאשר באג אלפיים פוגע באמצעי התקשורת?

ענת מאור: אני שומעת שמייקרוסופט מתכוונת ליידע את 200 אלף הצרכנים שלהם.

ענת מאור: האם יש חברות נוספות המיידעות את הציבור?

יעקב ליצמן: מה עם ההיערכות של הכנסת עצמה?

יעקב ליצמן: דיברנו על כך בישיבה שהתקיימה בענין משרד מבקר המדינה.

יעקב ליצמן: בינתיים מתברר שמשרד מבקר המדינה לא ערוך לבעיית באג 2000.

ענת מאור: אני מציעה שלא ניכנס לביקורת על המבקר.

ענת מאור: עם זאת, היינו ערים לכך, הועברה אליי פניה בכתב, מדוע דוח המבקר יצא כל כך מאוחר.

ענת מאור: אני רוצה להזכיר שהיתה ביקורת ביניים לקראת עבודת הדוח.

ענת מאור: אני חושבת שהם נכנסו להילוך גבוה יותר כתוצאה מהדיונים ומהדוח.

ענת מאור: אם כך, נברך על העשייה ולא נהפוך למבקרי המבקר.

גלעד דואק: אני רוצה להתנצל על אי הגעתו של מנכ"ל ראש הממשלה, הוא נקרא לדיון דחוף אצל ראש הממשלה בנושא התקציב.

גלעד דואק: עד אתמול בשעות המאוחרות של הלילה עבדנו על הכנת החומר בצורה מסודרת בכל הקשור לדיווחים שנדרשנו אליהם בוועדה המשותפת של ביקורת המדינה וועדת המדע.

גלעד דואק: אני רוצה להתייחס לאותן נקודות הלא מקצועיות לגבי ההיערכות, בעיקר בנושא ההסברה.

גלעד דואק: התקיימה ישיבה של ועדת העל לפני כשבוע וחצי, ב- 24 באוגוסט, במסגרתה קיבל משרד ראש הממשלה את האחריות לרכז את כל נושא ההסברה לשני גורמים עיקריים: העסקים הקטנים והבינוניים.

גלעד דואק: לצורך הענין, אנחנו נערכים ממש בימים אלה להוצאת חוברת לאותם עסקים בשיתוף פעולה עם חברת החשמל ואני מקווה שהחוברת תופץ לאחר החגים ותגיע בדיוור ישיר אל אותם עסקים קטנים.

ענת מאור: ראשית, בכמה עסקים מדובר?

ענת מאור: שנית, אנחנו לא מבינים מה משמעות המילה: מקווה?

גלעד דואק: כרגע אנחנו עורכים את החוברת.

גלעד דואק: שלב הביצוע יהיה לאחר החגים.

גלעד דואק: מדובר ב- 150 אלף עסקים קטנים.

גלעד דואק: כמו כן, במסגרת ההסברתית, אנחנו נערכים לקמפיין רחב לציבור הרחב שבמסגרתו אנחנו עדיין בוחנים את הדרכים הנכונות במסגרת התקציב שיאושר להפצת המידע הרלוונטי והנכון ביותר לציבור ובעיתוי הנכון ביותר.

ענת מאור: אין לנו עדיין מידע כיצד יהיה הקמפיין, באיזה אמצעי תקשורת, באיזה עיתוי?

גלעד דואק: אני יכול לדווח שבמסגרת הוועדה הוחלט על הקמת פורום הסברה.

ענת מאור: זאת שמענו בישיבה הקודמת.

ענת מאור: אני רוצה להדגיש, את התאריך 1 בינואר אי אפשר לדחות.

גלעד דואק: כפי שאמרתי, במהלך החודש הקרוב הדברים יהיו ברורים יותר, הדברים נעשים בימים אלה.

גלעד דואק: ההסברה מתוכננת לצאת לפועל בסוף החודש, לאחר החגים.

גלעד דואק: לגבי היערכות הרשויות המקומית, אנחנו עדיין לא מסופקים מההיערכות של הרשויות המקומיות.

גלעד דואק: היתה ועדה ענפית שהתקיימה ב- 22 באוגוסט של הרשויות המקומיות אשר במסגרתה דווח על ההיערכות או אי ההיערכות המושלמת של הרשויות המקומיות.

גלעד דואק: מנכ"ל משרד ראש הממשלה ביקש פעם נוספת להאיץ את הנושא הזה.

גלעד דואק: דיברתי בענין הזה עם מנכ"ל משרד הפנים וגם עם גדי אייזנרייך, האחראי בנושא במשרד הפנים.

גלעד דואק: נשקלת האפשרות להקפיא תקציבים לרשויות מקומיות שלא ידביקו את קצב ההיערכות הנדרש.

גלעד דואק: חשוב לזכור, לגבי התשתיות העיקריות, קרי, חשמל, מים, טלפון, אנחנו מקבלים התרשמות חיובית מאוד כי קיימת היערכות טובה ואין צפי לקשיים משמעותיים ביום הבאג.

גלעד דואק: קיים המשך טיפול שוטף מול כל הגורמים הרלוונטיים על ידי דיווחים.

גלעד דואק: מר רסלר עוזר לנו בקבלת הדיווחים.

גלעד דואק: צריך לזכור שקיבלנו מצב נתון לא טוב ואנחנו מנסים להדביק את הקצב בצורה משמעותית עד ל- 1.1.2000, היום שאותו לא ניתן לשנות.

אריה רסלר: בבדיקה שערך משרד הפנים, התרשמנו שהבעיה לא מתרכזת ברשויות הקטנות והבינוניות אלא ברשויות הגדולות.

אריה רסלר: לכן, ההחלטה שלנו לשים דגש על הרשויות הגדולות מכיוון שברשויות הקטנות רמת האוטומציה אינה גבוהה.

אריה רסלר: חלקן מהרשויות מקבלות אספקת מים ישירה ממקורות בפרט שרמת ההיערכות של מקורות היא טובה מאוד.

אריה רסלר: החלטנו לשים דגש על הרשויות הבינוניות והגדולות מכיוון שרמת הדיווחים שלהן אינה מספקת.

אריה רסלר: יחד עם מטה משרד הפנים הוחלט לזמן את הרשויות הגדולות שכוללות 70% מהאוכלוסייה ולקבל דיווח ישיר מהרשות המקומית מהאנשים שעוסקים בנושא.

אריה רסלר: נתגבר על בעיית אי הדיווח ונוכל לקבל תמונת מצב מקיפה יותר על מרבית הרשויות המקומיות.

אריה רסלר: אנחנו ממשיכים לקבל דיווח מהמשרדים באופן שוטף, אנחנו מנתחים את הדיווחים הללו ובהתאם לכך מפנים הערות למשרדים השונים לתיקונים בהתאם.

אריה רסלר: יחד עם זאת, נערכת פעילות אינטנסיבית של הוועדות, ועדת התשתיות בראשות רפי פלד, ועדת הרשויות המקומיות בראשות גבי אייזנרייך, ועדת התחבורה בראשות מר מורשת.

ענת מאור: בנושא התשתיות, הבנו שהצוות האחראי על התשתיות אינו עוסק בנושא הביוב.

ענת מאור: מה התקדם בענין הזה שהועלה בזמנו בחריפות?

ענת מאור: שנית, בסיור שערכנו בחברת החשמל עלתה שאלה בענין הדלק, מי אחראי בנושא תשתיות הדלק והסכנות הטמונות בכך?

גדי אייזנרייך: נושא הדלק הוא באחריות פורום התשתיות, כמו כן, נושא הביוב באחריות משרד התשתיות, אבל מכיוון שהרשויות המקומיות עוסקות גם בביוב, הנחנו אותם לעסוק גם בנושא הביוב ובהתאם לכך הוצאנו הנחיות.

גדי אייזנרייך: לא הצלחנו ליצור קשר עם הממונה על הנושא בנציבות המים, ננסה ליצור עמו קשר על מנת לבדוק אם יש להם מידע בנושא היערכות שלהם לקראת באג 2000.

ענת מאור: אני מבקשת שלישיבה הבאה יגיעו נציגי משרד התשתיות, נציג נציבות המים, נציגי משרד הפנים, נציג משרד ראש הממשלה, ואני מבקשת לקבל עדכון מה קורה בנושא ההיערכות בתחום הביוב.

מיכאל איתן: נשמע גם את יוסי קוצ'יק?

ענת מאור: כן.

מיכאל איתן: אני שמח מאוד שאת נוכחת לדעת שלא צריך לעשות פוליטיקה מכל דבר.

מיכאל איתן: בממשלה הקודמת כאשר המנכ"ל לא הגיע את התרעמת על כך מאוד והבטחת לנו שהפעם הוא יגיע.

ענת מאור: חבר הכנסת איתן, בראשית הישיבה ציינתי כי אני רואה זאת בצורה מאוד לא חיובית שמנכ"ל משרד ראש הממשלה לא נמצא איתנו.

ענת מאור: שנית, הבוקר הוא התקשר ונתן הסברים לכך.

ענת מאור: שלישית, הוא התחייב לבוא והוא אכן יבוא.

ענת מאור: רביעית, זאת הפעם הראשונה שהוא לא הגיע.

מיכאל איתן: זאת לא הפעם הראשונה, אבל האמת היא שהוא לא כל כך חיוני, אם אריה רסלר נמצא כאן - זה בסדר, הוא לא יוסיף יותר ממה שאריה יכול לספר לנו.

ענת מאור: למרות ההערות שלך, הוא חיוני מאוד והוא גם יגיע.

אריה רסלר: חבר הכנסת מיכאל איתן, אני עד לכך שהמנכ"ל ישב על הנושא הזה עד לשעות המאוחרות של הלילה.

מיכאל איתן: אני לא אומר שהוא לא דן בענין, אני רק אמרתי שהוא לא יגיע כמו שקודמו לא הגיע.

מיכאל איתן: כל הנסיונות לתאר כאן שחל כאן שינוי והממשלה הקודמת לא היתה בסדר בתחום הזה ורק הממשלה הנוכחית התחילה לעשות שינויים ומפנה, זה פשוט טיוח ושקר, עשיית פוליטיקה שלא במקום.

מיכאל איתן: לא הייתי נזקק לכך אילולא היו מנסים לתאר זאת בצורה זאת.

מיכאל איתן: חבל לתת גיבוי לדברים כאלה.

מיכאל איתן: בואו נהיה ענייניים, מדובר בבעיית באג 2000, מדובר בענין מקצועי, ענין שאפשר לעשות אותו בלי פוליטיקה.

אריה רסלר: אני רוצה להעלות מספר נושאים חשובים שעלו בוועדת העל שכינס מנכ"ל משרד ראש הממשלה.

אריה רסלר: פרט לנושא התשתיות הקשורות לרשויות המקומיות שדווח על ידי גלעד דואק הועלה גם הנושא של המשרד לאיכות הסביבה והיערכותו לטיפול בגופים בעלי פוטנציאל זיהומי.

אריה רסלר: המשרד הזה קיבל על עצמו את האחריות המיניסטריאלית שהתבקש לקבל בזמנו ממשרד ראש הממשלה ונערך לנושא בהתאם.

אריה רסלר: המשרד מכין שאלון שימלא אותו בנוכחות נציגיו במפעלים השונים.

אריה רסלר: המשרד הודיע שכמאתיים איש יעסקו סביב הנושא של מילוי השאלון וקבלת מצב היערכות של המפעלים השונים.

אריה רסלר: כמו כן הוא התבקש להכין גם תוכניות המשך למקרה שמפעלים אחרים לא יהיו מוכנים.

אריה רסלר: הוא הבטיח שידווח על כך בישיבה הבאה.

אריה רסלר: משרד התמ"ס לא קיבל על עצמו את האחריות המיניסטריאלית המתבקשת ולא לקח על עצמו את הטיפול ברשתות השיווק.

אריה רסלר: אנחנו לא מסתפקים בכך שנושא מל"ח ייתן כיסוי בנושא המזון, אנחנו חושבים שבאמצעים פשוטים מאוד ניתן להכין את רשתות השיווק לאספקה שוטפת עם הפרעות מינימליות.

אריה רסלר: זה כרוך בעבודה מינימלית בלבד.

אריה רסלר: אנחנו עומדים על כך שמשרד התמ"ס יקח על עצמו את הטיפול בנושא וזה יעלה בדרגים הבכירים ביותר.

אריה רסלר: בנק ישראל - קיבלנו דיווח שהבנקים עדיין לא קיבלו החלטה, הם שוקלים את האפשרות להוציא יתרות מודפסות ללקוחות.

אריה רסלר: אנחנו מתמרצים את בנק ישראל לבצע את המהלכים הדרושים בכדי שתתקבל החלטה כזאת.

מיכאל איתן: מדוע?

אריה רסלר: הבנקים טוענים שהציבור יכול לקבל את היתרות באמצעות המכשירים השונים.

מיכאל איתן: אני לא מבין מדוע צריך לנקוט במהלך כזה.

מיכאל איתן: אם הבנק אומר שיהיה בסדר, מי אתה שתגיד שלא יהיה בסדר ותגרום לו להוציא הוצאה כספית נוספת?

אריה רסלר: אנחנו חושבים שצריך להרגיע את הציבור.

מיכאל איתן: על חשבון מי אתה מרגיע את הציבור, על חשבונך או על חשבון הציבור?

אריה רסלר: על חשבון הבנקים.

מיכאל איתן: בסופו של דבר הציבור ישלם את ההוצאות הללו.

ענת מאור: אני רוצה להעביר בפניכם מידע, הצעה שהעליתי בפני חלק ממנהלי הבנקים - נקיים על כך ישיבה עם פתיחת המושב - שלא די שהבנקים יוציאו תדפיס, הם צריכים לחתום לכל אזרח שמעונין בכך, שהם יכבדו את כל מה שיש לו בבנק, תהיינה אשר תהיינה התקלות.

מיכאל איתן: אני לא מבין למה צריך להלחיץ את הציבור.

ענת מאור: עלול להיות מצב שבנקים יאמרו שהכל נמחק והם לא מכבדים התחייבויות.

ענת מאור: חבר הכנסת איתן, אני מציעה שנשמור זאת לישיבה עם מנהלי הבנקים ונבדוק כיצד מבטיחים שבכל סיטואציה אפשרית אם תהיינה תקלות, האזרחים לא יצאו מופסדים בעקבות החסכונות.

מיכאל איתן: על פי מיטב הבנתי, הבעיה המרכזית היא בענין המזומנים, כך אני קורא.

מיכאל איתן: לא צריך להפחיד את הציבור שהחסכונות יכולים ללכת לאיבוד.

מיכאל איתן: חסכונות לא ילכו לאיבוד.

מיכאל איתן: אנשים עלולים לחשוב שב- 1 בינואר הם עלולים להפסיד את החסכונות והם מסוגלים להוציא את הכסף.

מיכאל איתן: אתם תצרו בהלה ובעקבות כך החוסכים יוציאו את חסכונותיהם.

ענת מאור: או הפוך, אם יהיה להם ביטחון שהבנקים יכבדו בכל מקרה, הם לא יוציאו את הכסף.

מיכאל איתן: בשביל מה אנחנו עושים זאת, מה ההיגיון בכך?

מיכאל איתן: אני רוצה שיקום מומחה אחד שיאמר שיש סכנה שאדם שיש לו תוכנית חסכון לאחר ה- 1 בינואר הוא לא יוכל לקבל את כספו.

מיכאל איתן: שיקום מומחה אחד ויאמר זאת, למה הפוליטיקאים צריכים להגיד דבר כזה?

גבי כהן: שאלת תם, מדוע שלא יחייבו את הבנקים לתת מסמך משפטי מחייב שהם ישאו בכל תוצאה?

מיכאל איתן: מי אמר שהם לא מחויבים?

מיכאל איתן: מה פתאום ב- 1 בינואר, למה לא ב- 20 בפברואר?

מיכאל איתן: לבנק יש חובה כלפי המפקידים והחובה הזאת מנוהלת על ידי חוק ועל ידי המפקח על הבנקים ועל ידי בנק ישראל.

מיכאל איתן: לא קרה שום דבר חדש שצריך להפחיד את הציבור.

מיכאל איתן: יהיה אסון אם הציבור יגיע למסקנה שעלול להתרחש דבר כלשהו וכולם ירוצו לבנקים.

מיכאל איתן: החובה של הבנק כלפי האזרח היא לא רק ב- 1 בינואר.

ענת מאור: חבר הכנסת איתן, זאת הדילמה ועל כך נדון בישיבה מיוחדת.

אריה רסלר: אני רוצה להדגיש, שאנחנו בטוחים שרמת ההיערכות של הבנקים מצוינת, אין לנו ספק בכך.

אריה רסלר: אין לנו גם ספק שהבנקים לוקחים גיבוי לפני יום המעבר.

אריה רסלר: גם כאנשי מקצוע אנחנו יודעים שניתן להשתמש בגיבויים הללו כך שלא יקרה מצב שלמישהו ייעלם הכסף.

אריה רסלר: העלנו את הנקודות הללו בגלל חששות לא רציונאליות של הציבור.

אריה רסלר: נושא היערכות משרד הבריאות עלה גם בוועדת העל.

אריה רסלר: על פי הדיווחים, ההיערכות של משרד הבריאות טובה למדי.

אריה רסלר: עלתה השאלה לגבי הנושא של הסתמכות בציוד חיוני על הצהרות יצרנים.

אריה רסלר: אנשי משרד הבריאות נתבקשו לדווח בוועדת העל הבאה, מה הנימוקים לגישה הזאת ואיזה מבדקים מדגמיים נעשו על הציוד.

ענת מאור: בענין משרד הבריאות, ברצוני להזכיר שעל כך דנו בהרחבה בישיבה הקודמת והשתכנענו מדברי ד"ר לב על מידת ההיערכות.

ענת מאור: שאלנו שאלה שנותרה ללא תשובה ואני מבקשת לקבל על כך תשובה ממשרד הבריאות בנושא של הצורך בחלוקת תרופות לתקופה של חודש או חודשיים במיוחד לחולים כרוניים וקשישים התלויים באופן שוטף באספקה סדירה של תרופות.

גלעד דואק: הם דיווחו בישיבה האחרונה שמבחינת מלאי התרופות הם ערוכים ומוכנים.

ענת מאור: איך ציבור הצרכנים יידע על כך?

ענת מאור: האם זה יחולק מראש?

דרורית שטייניץ: משרד הבריאות יוציא הנחיות בענין.

יעקב ליצמן: אני חושב שהדבר מיותר מכיוון שעל ידי כך יוצרים פניקה.

מאיר ריבא: אין תוכנית לחלוקה מוקדמת, יש תוכנית להגדלת מלאי בבתי החולים ובבתי המרקחת מעבר לסטנדרט שהוא ממילא כולל מלאי של מספר חודשים ולכן לא צריכה להיות בעיה בנושא.

תמר פלני: כאזרחית שמלווה את הוועדה הזאת למעלה מחצי שנה, ברצוני לנסות לעורר כאן

תמר פלני: את הציבור או הנציגים לתופעה שכדאי שכולם יתנו על כך את הדעת.

תמר פלני: תחום ההתמחות שלי הוא פרוייקטים קהילתיים ואני עוסקת בפן הקהילתי והכנת הציבור לקראת באג 2000.

תמר פלני: אנחנו נמצאים במצב מוזר מאוד, מרוב באגומניה רוב האנשים מתעסקים במחשבים, ומצד שני, מל"ח יכנס לפעולה רק כאשר כל המערכות תקרוסנה.

תמר פלני: באמצע נמצא ציבור רחב מאוד של המשפחות שלנו, החברה, הקהילה, בתוך החברה יש גם את החוליות החלשות, נכים, קשישים, חד הוריים וכו', עד לרגע זה אין שום התייחסות לציבור.

תמר פלני: הואקום הזה לא ישאר הרבה זמן.

תמר פלני: מי שעובד היום עם הציבור ומדבר על באג 2000 יודע שהאזרחים מסתובבים עם הרבה סימני שאלה.

תמר פלני: חבר הכנסת מיכאל איתן אמר: בואו לא ניצור פאניקה, יש לי חדשות בשבילכם, אנשים שואלים, מתכננים ומתייעצים מה לעשות עם הכסף.

תמר פלני: אין סודות, האינטרנט פתוח, המדיה חוגגת בנושא, יש כתבות אינסופיות וכותרות שעושות הרבה פרסומת ורייטינג ממאות חולים ומאות פצועים.

תמר פלני: אנחנו פשוט לא מטפלים בציבור הרחב והכל יתפוצץ לנו בפנים.

מיכאל איתן: מה יתפוצץ לנו בפנים בדיוק, מה יהיה?

תמר פלני: הבעיה היא לא בעיה של מחשבים.

תמר פלני: התחילו לדבר בנושא הבנקים, הציבור שואל, האם בטוח שהכסף יישאר בבנק?

תמר פלני: עוד כמה שמועות, זה לא חשוב איפה הן תתחלנה, אנשים יפנו לבנקים וימשכו את הכסף.

תמר פלני: כל ההיערכות של הבנקים לא תהיה שווה אם האנשים ימשכו את הפקדונות.

תמר פלני: דוגמה נוספת, התנפלות על סופרמרקט.

תמר פלני: חלק מהאנשים כבר אוגרים מזון אבל הם עדיין מתביישים לספר על כך.

תמר פלני: הם חוששים מההיערכות של הסופר עם קופה רושמת, ברגע שינקו את המדפים, כל מערך האספקה והמלאי לא יעמוד במבחן.

תמר פלני: הציבור מבוהל ואינו יודע מה לעשות.

תמר פלני: הפתרון שאני מציעה הוא להקים מינהלת.

תמר פלני: חוברת אחת לא תספיק וחלק מהציבור הגדול לא קרא את הספר.

תמר פלני: יש צורך במערך דינמי, להקים מינהלת שתהיה בקשר עם הציבור ובכל כמה ימים יתווסף חומר למדיה על פי הצרכים של הציבור ועל פי ההיערכות.

תמר פלני: אותו מרכז צריך להיות גם מרכז מידע שיקלוט משוב מהתושבים על מנת לראות מה מטריד את התושבים ובכדי לתת מענה רחב לציבור.

תמר פלני: אותה מינהלת צריכה להיות מוכנה לעזור לכל הרשויות.

תמר פלני: לא ייתכן שמשרד הבריאות יוציא חוברת, חברת חשמל תוציא חוברת והבנקים יוציאו חוברת.

מיכאל איתן: למה לא?

תמר פלני: רוב הציבור לא קורא זאת.

תמר פלני: המינהלת צריכה להיות מורכבת מאנשים מתחום מדעי החברה.

תמר פלני: אין לי שום דבר נגד אנשי המחשבים, אני נשואה לאחד מהם, אבל מרוב מחשבים לא רואים את הפרט, את הגורם האנושי.

תמר פלני: כדאי להיות כמו המדינות המתקדמות והמתמודדות עם באג 2000.

תמר פלני: במינהלת צריכים להיות פסיכולוגים על מנת שלא תיווצר פאניקה.

תמר פלני: החברה הישראלית לא יכולה להרשות לעצמה מבחינה בטחונית שאנשים יתחילו לרוץ ולהסתובב באפילה.

תמר פלני: בין המומחים ידוע שהחשש הוא לא מכשל של באג 2000 אלא מהתגובה של החברה ושל הציבור הגדול שלא מוכן.

תמר פלני: כדאי שנתחיל לשים תשומת לב לציבור כי הציבור תוסס.

מיכאל איתן: אפשר לקבל את ההצעה של גברת פלני, לצרף לצוות שעובד עם משרד ראש הממשלה גם את האספקט הזה.

מיכאל איתן: בזמנו דיברנו על כך שיהיה מסע הסברה לציבור, נכון דרורית?

מיכאל איתן: מה קורה עם מסע ההסברה לציבור?

ענת מאור: הם דיווחו על כך שזה נמצא בהליך הכנה וזה אמור לצאת לאחר החגים.

ענת מאור: אני גם מציעה לאמץ את ההצעה של תמר פלני, להיעזר בידע, להקים צוותים של אנשים מתחום מדעי החברה, פסיכולוגים וכדומה.

מיכאל איתן: במסע ההסברה יש למנוע תופעות של בהלה המונית, כלומר, שאנשים יוכלו להיערך בצורה מפוכחת ולא להגיע להיסטריה.

מיכאל איתן: את זה יש לעצב בתשומת לב בהתחשב במה שנאמר כאן.

יצחק כהן: לדעתי צריך לנצל עיתוי כמו למשל החופשה המרוכזת ב- 26 לספטמבר של משרדי הממשלה ומרכז השלטון המקומי.

יצחק כהן: משרד האוצר משבית את כל המערכות שלו בין ה- 26 ל- 30 לספטמבר.

יצחק כהן: החשב הכללי הוציא הוראה שלא ייצא תשלום מהמדינה בתאריך הזה.

יצחק כהן: אנחנו לוקחים את כל המערכות, הופכים את השעונים, מאיצים את התאריך ועושים ניסוי על כל המערכות.

יצחק כהן: לדעתי זהו ניצול טוב של נסיון.

יצחק כהן: משרד האוצר עושה זאת, משרד החינוך עשה יומיים כאלה, מי שלא עשה זאת עד היום זה חמור וכדאי לנצל את העיתוי הזה, יש זמן של שלושה חודשים לתיקונים.

דוד אסינג: אני רוצה לדווח לכם, שכאשר דיברתי עם אחותי שחיה בקנדה, הנושא של באג 2000 עלה.

דוד אסינג: קנדה נחשבת לאחת הארצות המתקדמות ביותר בטיפול בנושא.

דוד אסינג: משרדי הממשלה שולחים מכתבי מידע לכל אזרח, מיידעים אותו על בעיות העלולות להתרחש ומה הפתרון לבעיה.

דוד אסינג: המשטרה ביטלה את כל החופשות שאמורות היו להתקיים חודש לפני וחודש אחרי מכיוון שהם נכנסים לכוננות ספיגה.

דוד אסינג: זה המצב בקנדה.

צבי חרפק: לפני העדכון בענין חברת חשמל, ברשותך אני רוצה להתייחס לנושא שהעלתה תמר פלני.

צבי חרפק: יש לי את העונג להשתתף בחודשים האחרונים כמעט בכל הפורומים שנערכים בנושא הזה.

צבי חרפק: מרבית הדיונים שמתקיימים בכל המקומות הם בנושא הזה, חלקם בצוותים מצומצמים וסגורים וחלקם נרחבים יותר.

צבי חרפק: לא עוסקים כבר בכלל בנושאים טכניים של אנשי מחשבים, אלא עוסקים בכל הקשור בתרחישי כשל, בפרט בתפירה בין גופים ובכל הנושא ההסברתי.

צבי חרפק: אלה הנושאים העיקריים שעומדים היום על סדר היום.

ענת מאור: אני רוצה להדגיש, כבר בישיבה הראשונה אמרנו שצריך להעביר מידע וכאשר המידע הוא אמין - הציבור מאמין.

ענת מאור: לכן לחצנו וביקשנו לבקש תשובות של חוברות ההסברה, בהיקף, בתפוצה.

ענת מאור: זאת התביעה שלנו.

צבי חרפק: על פי מיטב הבנתי, המידע שהועבר עד היום היה אמין ופתוח.

צבי חרפק: הוקמו מספר צוותים היושבים בישיבות עבודה.

צבי חרפק: בצוותים האלה נמצאים אנשי מדעי החברה, גם פסיכולוגים וגם אנשי הסברה.

צבי חרפק: נקודת המבט ברוב המקרים, מה נכון לעשות מבחינת הציבור, זאת נקודת המבט שממנה מתחילים.

צבי חרפק: היום מדברים כל הזמן על תיאום בין הגופים.

צבי חרפק: זאת אומרת שקו ההסברה יהיה אחיד.

צבי חרפק: גם אם כל ארגון וכל חברה ייצאו עם שלהם, יהיו עדיין מסרי על כלליים שהם אמינים ונכונים ותחת אותם מסרי על כל אחד מהגופים יוציא גם את הדוברות שלו ואת ההסברה שלו אבל הדברים יהיו מתואמים.

צבי חרפק: קמפיין ההסברה המתכונן מתוכנן ברמה התקשורתית הכוללת, טלוויזיה, רדיו, עיתונים וכנסים, ויש דילמות מתי להתחיל ובאיזה עוצמה.

צבי חרפק: לגבי קנדה, יש הרבה דברים שאפשר ללמוד ממנה, אבל אנחנו לא חושבים שצריך ללמוד את החמרת היתר שנקטו בקנדה, ארצות הברית ובריטניה.

צבי חרפק: שם עשו החמרות יתר וכל תופעות ההגירה בולטות מאוד.

צבי חרפק: אם נצא בפרסומים רחבים כמו למשל הדוגמה שנתן האדון הנכבד, שהחופשות במשטרה ובצבא בוטלו לגמרי - ברור מה האזרח הפשוט יבין מהדברים.

ענת מאור: מה לגבי התרגיל שנערך בחברת חשמל?

ענת מאור: מה הלקחים שהופקו?

צבי חרפק: כפי שדיווחנו כבר בעבר, סיימנו את ההיערכות וחברת חשמל מוכנה לקראת באג 2000.

צבי חרפק: עשינו מספר רב של תרגילים, אומנם התרגיל ביום חמישי קיבל הד תקשורתי גדול אבל הוא היה אחרון בסדרה של תרגילים.

צבי חרפק: עשינו 25 תרגילים עד התרגיל שהיה ביום חמישי.

צבי חרפק: התרגילים שעשינו היו תרגילים משני סוגים.

צבי חרפק: סוג אחד של תרגילים: תרגילים שבודקים את התאימות של המערכות.

צבי חרפק: כלומר, זאת הזזה של שעונים קדימה לשנת 2000 ומשחק שלם במשך ימים או שבועות עם אירועים של שנת 2000 שאכן כל השדרוגים, ההסבות והבדיקות עברו בסדר.

צבי חרפק: עשינו מספר רב של תרגילים בכל הרמות.

צבי חרפק: הסוג השני של התרגילים שערכנו הוא לבדיקת תרחיש כשל על מנת לבדוק איך אנחנו יודעים לפעול.

צבי חרפק: עשינו למעלה מ- 500 תרחישי כשל על מנת לבדוק איך החברה פועלת כאשר מתחיל כשל בנושא מסוים.

צבי חרפק: כשלים שניתחנו הם גם כשלים חיצוניים כמו תלות שלנו בתקשורת, במים, במימן וכדומה.

צבי חרפק: בדקנו גם כשלים פנימיים בתוך החברה, כשל בתחנות כוח, תחנות משנה, מערך החלוקה, מערך התקשורת הפנימי וכדומה.

צבי חרפק: התרגיל האחרון שהיה ביום חמישי היה תרגיל מן הסוג השני, בדיקה של תרחישי כשל, במהלך שש שעות התרגיל הזרמנו כ- 170 ארועי כשל שונים בתחומים שונים החל מהתחום ברמת הכנת הכוח הבודדת והמשך בתחומים אינטגרטיביים כלליים ברמה של כלל החברה.

צבי חרפק: מול אותם כשלים עבד צוות גדול של החברה ותרגל כיצד הוא פועל למרות הכשל.

צבי חרפק: כשאני אומר צוות של החברה הכוונה היא ל- 2,500 איש שיישמו את התרגיל.

ענת מאור: מה ההערכה, האם התרגיל תורם?

ענת מאור: צבי חרפק?

ענת מאור: בוודאי, הוא תורם בכמה כיוונים.

ענת מאור: ראשית, אנחנו בודקים את תרחישי הכשל עצמם, שקודם רק חיברנו אותם בישיבה סביב שולחן.

ענת מאור: תרחישי הכשל בעקבות התרגילים תוקנו.

ענת מאור: דבר שני שתוקן בעקבות התרגילים, הכנו פקודת מבצע, פקודת המבצע שהיא ההיערכות שלנו לאותו ליל מעבר עודכנה גם היא בעקבות התרגילים.

ענת מאור: כלומר, למדנו דברים נוספים שצריכים לשפר באותה פקודה.

ענת מאור: זה בעיקר התרומה של התרגיל.

ענת מאור: הערה נוספת שקשורה לדיונים שנערכו אצל מנכ"ל משרד ראש הממשלה, אחד הנושאים שעלה שם והוא מצריך עוד עבודה רבה, נושא הרמזורים.

ענת מאור: מנכ"ל החברה יזם פעילות התנדבותית שלנו על מנת לכנס את כל הגורמים בנושא הזה ולנסות לדחוף ולקדם את כל מה שעוד אפשר וניתן לעשות בנושא הרמזורים על מנת להימנע ממצבי כשל שיכולים להיות קשורים בענין הזה ביום המעבר.

ארנון בן-עמי: ראשית, בנושא ההסברה, המסר היום בכל הכנסים שמבוצעים ולא רק על ידי מל"ח הוא מסר שלוקח בחשבון את התנהגות הציבור ומנסה לא לגרום ללחץ מיותר ולפאניקה מיותרת בציבור.

ארנון בן-עמי: במסגרת המשך הסיוע של מל"ח וההיערכות, ביצענו כנס תרחישים, הצגנו ששה תרחישי כשל ארציים, אנחנו מדברים על תרחישי כשל אפשריים שהסבירות להם לא רבה, סבירות נמוכה אבל בהחלט אפשרית.

ארנון בן-עמי: אנחנו לא מדברים על תרחישי כשל קטסטרופליים שהמשמעות שלהם להקים מדינת ישראל נוספת, תחליף למדינת ישראל הקיימת.

ארנון בן-עמי: הנחת יסוד נוספת, התרחישים האלה חובקים מספר רשויות יהודיות ומספר תחומים ארציים.

ארנון בן-עמי: דבר נוסף, התרחישים מטפלים בעיקר בתחום הסיוע לאזרח או קיום השירותים החיוניים לאזרח ולא בתחומים כלכליים שיכולים להשפיע על הפסדים של חברות.

ארנון בן-עמי: כמובן הם כוללים תאום ואינטגרציה בין המערכות השונות.

ענת מאור: אפשר לקבל דוגמה לתרחיש?

ארנון בן-עמי: דוגמה למן תרחיש כזה: בצפון הארץ הפסקת חשמל מלווה בבעיות מים, מלווה בבעיות תקשורת, בעיות תחבורה וכו', אלה סוגי התרחישים.

ארנון בן-עמי: אנחנו רואים בתרחישים האלה מנוף נוסף לתרגול כלל המערכת במדינת ישראל למצבי חירום בכלל ולא רק לבאג 2000.

ארנון בן-עמי: אנחנו "מנצלים" את הנושא של באג 2000 על מנת להעלות בסדרי גודל את ההיערכות של כלל החברות במשק, כולל הרשויות המקומיות, כולל משרדי הממשלה לחירום בכלל.

ארנון בן-עמי: אנחנו מדגישים, שהתרחישים האלה באים לתרגל את המערכת בכל הרמות וכך אנחנו רואים זאת כתרגול.

ארנון בן-עמי: אין ספק שהסבירות של התרחישים האלה היא נמוכה, אבל חייבים לעשות אותם בצורה הזאת אחרת אי אפשר לתרגל את המערכות.

ענת מאור: כמה תרגולים מתוכננים מהיום ועד ל- 1 בינואר?

ארנון בן-עמי: הזמנו פורום של 250 איש לכנס הזה וחילקנו כ- 250 חוברות הכוללות בתוכן את ששה התרחישים.

ארנון בן-עמי: אני חוזר ואומר, החוברות האלה זה לא ראה וקדש, מעבר להן אפשר להרחיב לעשרות תרחישים, הדוגמה היוצאת מן הכלל היא חברת חשמל שעשתה מאות תרחישים חיצוניים ופנימיים.

ענת מאור: איך יהיה התרגול מכאן ואילך?

ארנון בן-עמי: ראשית, כל מערכת בפני עצמה ממשיכה לעסוק בתרגילי כשל שלה.

ארנון בן-עמי: ב- 12 באוקטובר אנחנו נערכים בכפר המכביה לבצע משחק מחשבת או סיור מוחות שבו נדון בשלושה תרחישים מתוך ששה תרחישים שחילקנו בשלושה חדרים נפרדים עם אותן רשויות רלוונטיות.

ארנון בן-עמי: נבצע ניתוח של אותם תרחישים ומתן פתרונות אפשריים לאותם תרחישים.

ארנון בן-עמי: זה חלקו הראשון של התרגיל שיתבצע בפורום מצומצם יחסית של אותן רשויות שיצטרכו לעסוק בפתרון לשלושת התרחישים.

ארנון בן-עמי: אחר הצהרים אנחנו נרחיב את הפורום לפורום רחב מאוד שישמע על הפתרונות של התרחישים ומזה יוכלו ללמוד ולקחת לעצמם, להפיק לקחים וליישם זאת בהמשך.

ארנון בן-עמי: באותו פורום ועל פי המלצה, נוסיף גם את הנדבך של נושא ההסברה כדי שנוכל לבחון מתן תשובות בתחום ההסברה לאותם תרחישים, וזה כחלק מההיערכות של כל פורום ההסברה.

ארנון בן-עמי: התרחישים האלה יאפשרו היבט נוסף, להראות לציבור תשובות אפשריות בהתאם לכשלים שיכולים להיות.

שוקי מאירי: למרכז השלטון המקומי יש שתי מסגרות על, האחת - מרכז שלטון מקומי, השניה - משרד הפנים.

שוקי מאירי: למעשה, אנחנו עובדים יחד, "בראש אחד", כאשר חברת הבת, קרי, חברת המחשבים, החברה לאוטומציה, מתייחסת לנושא בעיקר של מערכות מידע.

שוקי מאירי: בישיבה קודמת דיווחתי על הפעילות של הוועדה שהוקמה.

שוקי מאירי: הנהלת מרכז השלטון המקומי בישיבתה מיום 19 באוגוסט, קיבלה דיווח על המלצות הוועדה, אישרה אותן והמליצה בפני כל הרשויות המקומיות.

ענת מאור: מתי, באיזה כנס, מה מידת היישום והביצוע, ומי עושה את המעקב?

שוקי מאירי: במסגרת אותה ועדת היגוי הקיימת אנחנו מתחילים לעקוב אחר הביצוע כאשר אנחנו נעזרים במשרד הפנים על מנת לשמור על קשר ישיר עם הרשויות המקומיות.

גדי אייזנרייך: אני רוצה להמשיך עם הדיווחים שדיווחנו בשתי הישיבות הקודמות, אנחנו ממשיכים במעקב אחר הבקרה והתקצוב של הרשויות המקומיות בנושא באג 2000.

גדי אייזנרייך: במסגרת הפעילות שלנו אנחנו מתמקדים בעיקר בנושא מערכות תשתית: מים, ביוב, רמזורים וכו'.

גדי אייזנרייך: בנושא מים, ב- 5 לחודש אנחנו מקיימים במשותף עם המרכז לשלטון מקומי יום דיון מיוחד למנהלי מחלקות מים וביוב לנושא באג 2000.

גדי אייזנרייך: היום הזה יתמקד בבעיות הייחודיות של מים וביוב, כשלים, תוצאות, השלכות והיערכות.

גדי אייזנרייך: אני מקווה שבמהלך היום הזה יועבר המסר של נושא המים והביוב.

גדי אייזנרייך: שימת דגש מיוחדת בכמה מקומות קריטיים כגון, הכינרת, טבריה, אילת ואתרים רגישים בנושא המים.

גדי אייזנרייך: עד היום הקצנו 20 מיליון שקל ל- 80 רשויות מקומיות.

גדי אייזנרייך: בנוסף לזה הקצנו עוד 16 מיליון שקל היתרי אשראי לרשויות מקומיות נוספות.

גדי אייזנרייך: בבדיקה נמצאים עוד פרוייקטים בסדר גודל של כמה עשרות מיליוני שקלים.

גדי אייזנרייך: במהלך ספטמבר אנחנו מתכוונים לערוך שני ימי עיון נוספים בשני מחוזות, במחוז הדרום ובמחוז המרכז.

גדי אייזנרייך: בנוסף לכך, החברה לאוטומציה מארגנת יום עיון נוסף.

גדי אייזנרייך: במהלך יוני הוצאנו דיווח לרשויות המקומיות.

גדי אייזנרייך: בימים אלה ביקשנו בקשה לדיווח נוסף, הפניה יצאה לרשות המקומית, ראש הרשות, הגזבר והאחראי על באג 2000.

גדי אייזנרייך: הודענו בצורה חד משמעית, רשות מקומית שלא תדווח, יעוכבו לה מענקים ולא יאושרו הלוואות.

גדי אייזנרייך: כל זה מתווסף למכתב שהוציא שר הפנים אל כל ראשי הרשויות.

גדי אייזנרייך: בנוסף לכך, ביקשנו מכל הממונים על המחוזות להזמין אליהם את כל הרשויות המקומיות ולמלא שאלון אצלם במחוזות, והכוונה היא שעד מחצית ספטמבר הפעולה הנ"ל תסתיים.

גדי אייזנרייך: ביחד עם משרד ראש הממשלה אנחנו מתכוונים לקיים מפגש ל- 40-50 רשויות מקומיות גדולות והן תצטרכנה לדווח לנו על היערכותן בנושא התשתית.

ענת מאור: מה לגבי תרגולים ברשויות המקומיות, ובפרט לגבי תרגול חירום בכלל?

גדי אייזנרייך: התקיים תרגיל כשל בעיריית באר שבע עם 15 תסריטים מסוגים שונים, יש לנו כבר מסקנות מהתרגיל הזה ועוד נעביר מסקנות לכל מי שצריך.

גדי אייזנרייך: אנחנו מתכוונים להפיץ את המסקנות לכל הרשויות במהלך אוקטובר.

גדי אייזנרייך: תרגיל נוסף מתקיים בעיריית אשדוד.

גדי אייזנרייך: היה תרגיל התנעה בעיריית חדרה ויתקיים תרגיל נוסף בחדרה.

גדי אייזנרייך: הכוונה היא, לנסות לעשות ככל שניתן, לזמן את כל הרשויות המקומיות שנמצאות בסמוך לאותם תרגילים על מנת שיפיקו לקחים.

גדי אייזנרייך: התרגיל בעיריית אשדוד יתקיים ב- 14 באוקטובר.

גדי אייזנרייך: רשויות מקומיות מהאזור תוזמנה.

גדי אייזנרייך: בנוסף לזאת, יש עדיין 50 רשויות מקומיות שסייענו להן והן וטרם דיווחו לנו.

גדי אייזנרייך: אין זה אומר, שרשויות מקומיות שלא מדווחות - לא עושות.

גדי אייזנרייך: לא בהכרח.

גדי אייזנרייך: לגבי הרשויות המקומיות הערביות - חלק גדול מהרשויות המקומיות הערביות מבצע.

גדי אייזנרייך: רמת המודעות נמוכה יחסית, אנחנו משתדלים לסייע ככל שניתן.

גדי אייזנרייך: יחד עם זאת, ישנן רשויות שאנחנו מסיירים ומבקרים שם ויחד מקיימים דיון בענין.

גדי אייזנרייך: סייענו ל- 20 רשויות והכוונה להגיע עד תום השנה ל- 50-60 רשויות מרכזיות, ממגוון שונה של רשויות ולהעביר את המסרים שלנו.

ענת מאור: באיזה מידה יש קשר עם המועצות האזוריות ועם הקיבוצים?

גדי אייזנרייך: במועצות האזוריות קיימת ועדת מחשוב של המועצות האזוריות המייצגת 53 מועצות אזוריות.

גדי אייזנרייך: אחת לחודש אנחנו יושבים עם הוועדה הזאת, ובמסגרת אותה ועדה תקצבנו שני מודלים של תוכניות כשל בשתי מועצות, האחת - מועצה גדולה עמק חפר, המועצה השניה נמצאת בסמוך למפעלים רגישים באזור חיפה והיא מועצה אזורית זבולון.

גדי אייזנרייך: את התוכניות הללו אנחנו מתכוונים ליישם בכל המועצות האזוריות.

ענת מאור: אני מבקשת לקבל על כך דיווח בישיבה הבאה.

גדי אייזנרייך: אני מקווה שנוכל לדווח בישיבה הבאה על תוכניות הכשל הללו.

גדי אייזנרייך: תוכניות אלה תיושמנה בכל המועצות האזוריות.

גדי אייזנרייך: בנוסף לזה, אנחנו מנחים את כל הרשויות המקומיות להכין תוכניות כשל במסגרת השאלון שהפצנו.

גדי אייזנרייך: אנחנו גם אוספים מידע בנושא היערכות לכשלים.

גדי אייזנרייך: בסיור שערכנו במטה יהודה גילינו כמה נושאים והפננו את תשומת לב הוועדות החקלאיות של המועצות האזוריות בענין: 1.

גדי אייזנרייך: רפתות.

גדי אייזנרייך: 2.

גדי אייזנרייך: לולים מבוקרים.

גדי אייזנרייך: 3.

גדי אייזנרייך: בריכות דגים.

גדי אייזנרייך: 4.

גדי אייזנרייך: מפעלים מזהמים שנמצאים גם בקיבוצים.

גדי אייזנרייך: יושב ראש ארגון המועצות האזוריות הפיץ את כל החומר לכל ראשי המועצות האזוריות.

שוקי מאירי: מערכות המידע בשלטון המקומי יעבדו גם בהנחה של תסריטי כשל די חמורים מסוג של הפסקות חשמל בחלקי הארץ או קריסה של מחשבים בחלק מהרשויות.

מיכאל איתן: מה כולל הביטוי מערכות מידע?

שוקי מאירי: מערכות המידע המרכזיות כוללות דוחות חניה, תלושי ארנונה, רישום לחינוך, הנהלת חשבונות, תלושי שכר וכדומה.

שוקי מאירי: לא מדובר ברמזורים, על כך אתייחס אם יהיה זמן.

שוקי מאירי: הכנו תסריטי כשל, הזמנו ציוד רזרבי מהספקים, אנחנו משתמשים בפריסה הארצית שלנו, כלומר במאה מחשבים מרכזיים ברשויות המקומיות כדי לעשות גיבוי הדדי.

שוקי מאירי: אם יהיה חשמל - מערכות המידע יעבדו.

שוקי מאירי: בהתייחס לדבריו של איציק כהן, מספר רשויות מקומיות יערכו ניסוי כולל, ישביתו את הרשות ויעשו ניסוי כולל של מערכות המידע ברשות.

שוקי מאירי: למרות כל הנסיונות שעשינו במעבדה שלנו, סביר להניח שנמצא מקום לשיפורים.

שוקי מאירי: לגבי מחשבים מרכזיים, כ- 3% מהרשויות המקומיות טרם שידרגו את הציוד שלהם, בעיקר רשויות שיש להן בעיות כלכליות.

שוקי מאירי: ב- 14 בספטמבר אנחנו עורכים כנס למנהלי מערכות מידע.

מיכאל איתן: מה זאת אומרת: לא שידרגו את הציוד?

שוקי מאירי: רשויות שיש להן מחשבים ישנים שלא יעברו את שנת 2000, הן קיבלו איום חמור - - -

גדי אייזנרייך: שוקי, תעביר לי את השמות.

מיכאל איתן: למה הוא צריך להעביר לך את השמות?

מיכאל איתן: למה תופעה כזאת צריכה לעלות בישיבה כזאת, למה לא מטפלים בה?

מיכאל איתן: הרי כבר מאוחר להתחיל לטפל בזה.

מיכאל איתן: אם אתם יודעים, למה לא טיפלתם?

מיכאל איתן: שם בטוח יהיה כשל מערכת.

שוקי מאירי: בדיווח הראשון שנתנו למנכ"ל משרד הפנים כ- 25% מהרשויות היו במצב הזה.

שוקי מאירי: בדיווח הראשון שמסרתי למשרד ראש הממשלה בממשלה הקודמת היו 15% והיום ירדנו ל- 3%.

שוקי מאירי: כלומר, יש תהליך מדורג ואנחנו לא מטאטאים זאת מתחת לשטיח.

מיכאל איתן: אני רוצה להבין, בתוך ה- 3% נמצאות גם רשויות גדולות?

שוקי מאירי: לא.

שוקי מאירי: מדובר בדרך כלל ברשויות קטנות ועניות.

מיכאל איתן: תן דוגמה של מערכת כזאת.

מיכאל איתן: מה ההוצאה הכספית הכרוכה בשדרוג?

שוקי מאירי: כמה עשרות אלפי דולרים בודדים ברשות, לפעמים מדובר באלפי דולרים.

מיכאל איתן: זאת כנראה בעיה של סדר העדיפות ברשות ולא בעיה של התקציב המרכזי.

מיכאל איתן: אם הרשות היתה רואה זאת כדבר חשוב היא היתה מצליחה לגייס את הסכום.

שוקי מאירי: אני רוצה להצטרף לדברים של גדי אייזנרייך, שבעצם הרשויות המקומיות מוכנות, אבל יש רשויות שנמצאות בשוליים.

שוקי מאירי: עם 3% עדיין אפשר להתמודד.

שוקי מאירי: ב- 14 בספטמבר אנחנו עורכים כנס למנהלי מערכות מידע.

שוקי מאירי: דיברתי על גיבוי הדדי, שזה אומר, שכבר באוקטובר אנחנו מתחילים לקחת גיבויים ראשונים על מנת לשמור אותם אצלנו, כך שאם תהיה קריסה או הצפה של ביוב אנחנו נוכל להפעיל את המערכות אצלנו במרכז.

שוקי מאירי: אנחנו רוצים להאמין שמערכות המידע מוכנות.

שוקי מאירי: אני רוצה להתייחס לדברים שאמר תת אלוף ארנון בן עמי, מרכז השלטון המקומי החליט, שתוכניות הכשל יוכנו במסגרת מנגנון המל"ח הקיים.

שוקי מאירי: ועדת המל"ח המקומית, בעצם ראש הרשות הוא יושב ראש ועדת מל"ח מקומית, מוזמנים למודלים של תוכניות הכשל שהוזכרו כאן.

שוקי מאירי: כאשר אנחנו מתחילים להפיץ את המודלים של תוכניות הכשל ולמלא אותם בתוכן של כל רשות מקומית, מטה מל"ח מוזמן ומשתתף בעיצוב תוכניות הכשל.

2393: המטרה למעשה היא, בואו נעשה הכל על מנת שלא תיווצר פאניקה.

2393: ועל כן, אילו לדוגמה, כל הבנקים היו מתחייבים כלפי בנק ישראל, שבנק ישראל ייצא בקריאה לציבור שהוא לוקח את האחריות על עצמו, הציבור יהיה שקט.

2393: או למשל, למה לאגור מצרכים ולהכניס אנשים לפאניקה?

2393: למה שמשרד התמ"ס לא יעשה באותו מסלול להבטיח את הדבר הזה שייעשה ממחסני החירום אם חס וחלילה יצטרכו את אותם מצרכים?

2393: שמענו שחברת החשמל ערכה תרגולים והיא מוכנה, ואני מתרשם מאוד ממה שקראתי לאחרונה.

2393: אבל, מה קורה עם מערכות שנושקות לאותן מערכות של חברת החשמל?

2393: הרי היא איננה מערכת אחת.

2393: החשש שלי הוא, שמערכת אחת משפיעה על רעותה.

2393: אינני יודע למשל מה יקרה אם הטורבינות תעבודנה אבל כל מערכת הרמזורים לא יעבדו?

2393: מה יקרה חלילה אם מערכות פשוטות לא תעבודנה?

2393: אנחנו לא יודעים מה תהייה השפעתן.

2393: אפשר להתגבר על נושא אחד או על מקרים בודדים גם אם יהיה כשל.

אורי אנגלהרד: יושבת ראש הוועדה אמרה שהוועדה מבקרת בתרגילים, לכן כאן המקום להזמין אתכם לתרגיל של משטרת ישראל בתאריך 7-8 לחודש.

אורי אנגלהרד: התרגיל יכלול את משל"ט, מרכז מידע, חדר מצב של האזרחים, חברת חשמל וכו'.

אורי אנגלהרד: התרגיל יהיה מענין ואתם מוזמנים.

ענת מאור: תודה על ההזמנה, נתאם זאת עם מנהלת הוועדה, נעשה את המאמצים להגיע למרות ההתראה הקצרה.

יצחק כהן: במסגרת תרחישי הכשל, יש בעיות בתשתית, חשמל, מים וכו', יש אלטרנטיבות אחרות.

יצחק כהן: רק בתשתית אחת עלול להיות צוואר בקבוק וזה בנושא התקשורת.

יצחק כהן: מרבית התקשורת החליפית וזאת שמחליפה את החליפית, כולן נשענות על אותה תשתית.

יצחק כהן: נכחתי בתרגיל שערך מל"ח כאשר כל אחד מהארגונים הציג את התסריטים.

יצחק כהן: כולם מדברים על הישענות על תקשורת חליפית, אבל היא נשענת על אותה תשתית של בזק.

יצחק כהן: עלול להיווצר מצב שבו הדברים הגדולים יעבדו, אבל התקשורת תיצור צוואר בקבוק.

ענת מאור: למשרד האוצר יש פתרונות יצירתיים, כמה כדאי להשקיע בכך?

ענת מאור: אולי נשמע פעם אחת, מה האוצר מציע להוסיף?

יצחק כהן: האוצר מביא לשינויים מבניים והקטנת המונופול כמובן.

יצחק כהן: אני פשוט נדהמתי עד כמה לא ערים לעובדה כאשר מדברים על תשתית סוללארית שעדיין נשענת על תשתית שצריך לקחת בחשבון.

ארנון בן-עמי: בראיה הכוללת גם של משרד ראש הממשלה ודאי של המשק לשעת חירום, אנחנו מודעים בנושא התקשורת, שכל הבסיס נשען על תשתית בזק.

ארנון בן-עמי: בזק עושה מאמצים גדולים, אנחנו מקווים שכל ההכנות והניסויים על המרכזיות והתשתיות יסתיימו בקרוב.

ארנון בן-עמי: בכל מקרה, ישנן מערכות חלופיות כמעט מלאות או לחלוטין מלאות.

ארנון בן-עמי: בחברת חשמל יש מערכת תקשורת עצמאית לחלוטין שאינה קשורה לבזק.

ארנון בן-עמי: בחברת המים התארגנו לענין הזה.

ארנון בן-עמי: משטרת ישראל נערכת גם לענין.

מיכאל איתן: אני רוצה לשאול את אריה רסלר, מה אתה יודע על מה שקורה בבזק?

אריה רסלר: אנחנו מקבלים אינפורמציה טובה למדי לגבי גופי התקשורת.

אריה רסלר: אני רוצה לדווח כאן שכל גופי התקשורת עשו מבדקים מול בזק.

עדנה גביש: לא כולם.

עדנה גביש: כל מערכות המחשב המודרניות היום נשענות על התקשורת ואם התקשורת לא תעבוד, הכל יקרוס.

עדנה גביש: הרי גם היום, אחת ליום יש איזה תקלת תקשורת שלא מאפשרת לעבוד עם המערכות.

אריה רסלר: כל גופי התקשורת בדקו את עצמם מול בזק בנוסף למבדקים העצמיים.

ענת מאור: אני רוצה לסכם את הישיבה: 1.

ענת מאור: אנחנו רושמים בפנינו את מחויבותו של מנכ"ל משרד ראש הממשלה ועומדים על כך שיופיע בפני הוועדה להמשך עדכון.

ענת מאור: אין לי ספק שמכונת ההכנה עלתה הילוך.

ענת מאור: יותר ויותר מערכות נכנסו למהלך גבוה של הכנה.

ענת מאור: 3.

ענת מאור: לגבי התרגולים, אני שמחה לשמוע שמערך התרגולים גדל.

ענת מאור: ראשית, אנחנו מבקשים להמשיך ולהפיץ את רעיון התרגולים.

ענת מאור: שנית, ברשותך אריה רסלר, אנחנו מבקשים לקבל לוח של כל התרגולים הידועים לכם.

ענת מאור: אני פונה לכל הגורמים, נשמח לקבל הזמנה לתרגולים במועד מוקדם יותר, ננסה ללוות ולעקוב אחר התרגולים.

ענת מאור: מערך ההסברה - אני רוצה לחזור על תביעת הוועדה, לקבל דיווח, כפי שאתם מגדירים אותו, שהוא בין החשובים ביותר.

ענת מאור: אי אפשר לדבר על תרחישים בלבד.

ענת מאור: למעשה, אנחנו נמצאים ארבעה חודשים בלבד לקראת ה- 1 בינואר.

ענת מאור: לכן, אני מבקשת שסעיף ההסברה יהיה סעיף מרכזי בדיווח של מנכ"ל המשרד.

ענת מאור: שנית, לשלב את ההיבט המקצועי ביחד עם ההיבט החברתי והקהילתי.

ענת מאור: שלישית, אני מבקשת שלישיבה הבאה יגיעו אנשים מתחום החברה שעוסקים בנושא.

ענת מאור: אנחנו רוצים לשמוע גם את אנשי החברה, איך הם מגיבים בענין ההסברה.

ענת מאור: אני מציעה שלא להכין את הציבור למצב של אפס אחוז תקלות.

ענת מאור: אני מסתמכת על דברי המבקר, לטפוח על השכם רק ב- 2 בינואר.

ענת מאור: הרי חלק מהתקלות הן הכרחיות, ולכן צריך למנוע את הפאניקה במצב שתהיינה תקלות בגודל סביר.

ענת מאור: הועלתה כאן פניה שלציבור יהיו תחנות של טלפונים פתוחים.

ענת מאור: כלומר, מי שמעונין יוכל לקבל אינפורמציה ומידע בנוסף להסברה.

ענת מאור: אני מברכת מאוד על התרגיל הכללי של היערכות מחשבים ב- 26 בספטמבר של משרד האוצר.

ענת מאור: שאלתי היא, האם אפשר להוסיף לזה לא רק את משרדי הממשלה ונציבות שירות המדינה אלא למשל גם את העסקים הקטנים?

סופיה מינץ: משרד החינוך ערך תרגיל שעבר בהצלחה.

סופיה מינץ: בעקבות זאת, נציבות שירות המדינה ומשרד האוצר מתכוונים גם לערוך תרגילים.

סופיה מינץ: חשוב לציין, לא ידוע לי שיש כוונה לערוך תרגילים בין משרדי ממשלה.

ענת מאור: אם כך, אנחנו פונים למשרד האוצר ולמשרד ראש הממשלה לבדוק אפשרות, כיצד נערכים ומתרגלים את כל המערכת הממשלתית והאם ניתן להרחיב זאת למערכת הציבורית?

ענת מאור: אני רוצה לציין את ההתקדמות של השלטון המקומי, יש בהחלט התקדמות מהישיבה הקודמת.

ענת מאור: אנחנו מבקשים המשך דיווח לאחר הטיפול ברשויות שלא שיתפו פעולה.

ענת מאור: בנושא התקשורת, אני מבקשת העמקה במידע.

ענת מאור: אי אפשר להיכנס לתחרות של בזק, אבל בכל זאת, נושא התשתיות לא קיבל תשובה מספקת בנושא התקשורת ועל כן אני מבקשת לבדוק זאת פעם נוספת.

ענת מאור: אני מודה לכולם, שתהיה שנה טובה, הישיבה נעולה.